b'\n_START_ARTICLE_\n\xc3\x80ngel Ros i Domingo\n_START_SECTION_\nTraject\xc3\xb2ria professional\n_START_PARAGRAPH_\nLlicenciat en Ci\xc3\xa8ncies F\xc3\xadsiques per la Universitat de Barcelona. Master en Administraci\xc3\xb3 i Direcci\xc3\xb3 d\'Empreses (Executive MBA) per l\'Institut d\'Empresa de Madrid i Doctor en Inform\xc3\xa0tica per la Universitat Polit\xc3\xa8cnica de Madrid._NEWLINE_Ha estat professor de F\xc3\xadsica a la Universitat de Lleida i professor d\'Enginyeria Inform\xc3\xa0tica a la mateixa universitat aix\xc3\xad com a la Universitat Polit\xc3\xa8cnica de Catalunya, la Ramon Llull, i a l\'Escola Superior d\'Administraci\xc3\xb3 i Direcci\xc3\xb3 d\'Empreses (ESADE)._NEWLINE_Ha treballat com a becari per IBM, despr\xc3\xa9s com a inform\xc3\xa0tic a COPAGA. Va ser director dels serveis inform\xc3\xa0tics de la Paeria de Lleida, gerent del Centre Municipal d\'Inform\xc3\xa0tica de l\'Ajuntament de Madrid, coordinador dels Serveis d\'Informaci\xc3\xb3 de l\'Ajuntament de Barcelona, director d\'organitzaci\xc3\xb3 i sistemes de San Miguel i director de sistemes de Coca-Cola.\n_START_SECTION_\nCarrera pol\xc3\xadtica\n_START_PARAGRAPH_\nEntra al moviment universitari del Partit Socialista Unificat de Catalunya (PSUC) a la d\xc3\xa8cada dels 70. Fou fundador de l\'Associaci\xc3\xb3 de Ve\xc3\xafns del Camp d\'Esports, fundador, secretari i president de la Federaci\xc3\xb3 d\'Associacions de Ve\xc3\xafns de Lleida i membre del secretariat del Segri\xc3\xa0 del Congr\xc3\xa9s de Cultura Catalana i d\'\xc3\x92mnium Cultural._NEWLINE_Milita al Partit dels Socialistes de Catalunya (PSC) des de 1979. L\'any 2003 form\xc3\xa0 part de la llista municipal de la ciutat de Lleida amb el n\xc3\xbamero 3. Ha estat paer segon de Promoci\xc3\xb3 Econ\xc3\xb2mica a la Paeria de Lleida. El 2004 passa a \xc3\xa9sser paer en cap en substituci\xc3\xb3 d\'Antoni Siurana i Zaragoza, paer en cap durant 22 anys, el qual pass\xc3\xa0 a \xc3\xa9sser conseller d\'Agricultura, Pesca i Ramaderia de la Generalitat de Catalunya. L\'any 2007 guany\xc3\xa0 les eleccions municipals amb majoria absoluta. L\'any 2011, \xc3\x80ngel Ros va reeditar la majoria absoluta a les eleccions municipals._NEWLINE_El febrer de 2011 va mostrar la seva determinaci\xc3\xb3 a substituir a Jos\xc3\xa9 Montilla al capdavant del PSC si aix\xc3\xad ho decidien els participants en el congr\xc3\xa9s del partit celebrat al setembre d\'aquest mateix mateix any. A \xc3\xbaltima hora, per\xc3\xb2, es va retirar de la cursa pel lideratge del PSC i Pere Navarro va accedir al c\xc3\xa0rrec de primer secretari del partit guanyant a l\'altre candidat, Joan Ignasi Elena, en les votacions. El desembre de 2011 va entrar a formar part de la nova executiva del PSC arran del nomenament de Pere Navarro, ocupant el c\xc3\xa0rrec de cohesi\xc3\xb3 territorial._NEWLINE_El desembre de 2012 va prendre possessi\xc3\xb3 com a diputat de la desena legislatura de la Catalunya auton\xc3\xb2mica per la circumscripci\xc3\xb3 electoral de Lleida. El 15 de gener de 2014 \xc3\x80ngel Ros renunci\xc3\xa0 a l\'acta de diputat per discrep\xc3\xa0ncies amb la direcci\xc3\xb3 del grup parlamentari socialista i la direcci\xc3\xb3 del partit pel que fa al dret d\'autodeterminaci\xc3\xb3 de Catalunya i la consulta sobre la independ\xc3\xa8ncia. Concretament, la direcci\xc3\xb3 del PSC, encap\xc3\xa7alada per Pere Navarro, s\'opos\xc3\xa0 a la votaci\xc3\xb3 del ple del Parlament en la qual es demanava al Congr\xc3\xa9s de Diputats d\'Espanya la transfer\xc3\xa8ncia de les compet\xc3\xa8ncies per la convocat\xc3\xb2ria d\'una consulta sobre la independ\xc3\xa8ncia de Catalunya. Ros defens\xc3\xa0, juntament amb altres diputats, l\'abstenci\xc3\xb3 o la llibertat de vot del grup socialista atenent als valors fundacionals del partit i el programa electoral amb el qual s\'havien presentat a les eleccions, per\xc3\xb2 la seva proposta no va ser atesa per la direcci\xc3\xb3 del PSC._NEWLINE_El juliol de 2014 va acceptar l\'oferta de Miquel Iceta per esdevenir el proper President del Partit dels Socialistes de Catalunya._NEWLINE_El 5 de desembre de 2014 es f\xc3\xa9u saber que pos\xc3\xa0 en mans dels seus advocats les amenaces de mort que li proferia el raper Pablo Has\xc3\xa9l a la can\xc3\xa7\xc3\xb3 "Menti-Ros", si b\xc3\xa9 \xc3\xa9s cert que fonts properes desmentiren que s\'hagu\xc3\xa9s presentat den\xc3\xbancia als jutjats. No obstant aix\xc3\xb2, aquests rumors foren falsos, ja que el 12 de desembre el jutge, en atenci\xc3\xb3 a l\'escrit que va fer arribar la Fiscalia de Lleida, va ordenar la retirada de la gravaci\xc3\xb3 per contingut injuri\xc3\xb3s. En resposta a la den\xc3\xbancia, Has\xc3\xa9l public\xc3\xa0 un altre v\xc3\xaddeo en el qual qualificava el pol\xc3\xadtic lleidat\xc3\xa0 de corrupte, cacic i miserable, i li desitjava que pat\xc3\xads un infart. El Jutjat d\'Instrucci\xc3\xb3 n\xc3\xbamero 3 de Lleida \xc3\xa9s l\'encarregat de portar el cas i ha pres, entre altres mesures cautelars, la decisi\xc3\xb3 de tancar el seu perfil de Facebook._NEWLINE_El 12 d\'abril de 2015 alguns assistents a la III Assemblea General de l\'ANC al Pavell\xc3\xb3 Barris Nord de la ciutat de Lleida xiularen la seva intervenci\xc3\xb3 per ra\xc3\xb3 de la postura del PSC contr\xc3\xa0ria al dret a l\'autodeterminaci\xc3\xb3 de Catalunya, cosa que oblig\xc3\xa0 a la presidenta de l\'ANC, Carme Forcadell a intervenir demanant silenci. A continuaci\xc3\xb3 \xc3\x80ngel Ros va poder finalitzar el seu discurs amb normalitat. Ros afirm\xc3\xa0 despr\xc3\xa9s que no s\'esperava aquests fets_NEWLINE_En les \xc3\xbaltimes eleccions municipals de 24 de maig de 2015 va ser el guanyador a la ciutat de Lleida tot i rebre la llista per ell encap\xc3\xa7alada el suport m\xc3\xa9s baix de la hist\xc3\xb2ria recent: El 24,67% dels vots i 8 regidors; aix\xc3\xb2 suposa la p\xc3\xa8rdua de 7 regidors i del 17,36% dels vots en comparaci\xc3\xb3 en les anteriors eleccions de 2011, on els resultats foren de 15 regidors i el 42,06% dels vots._NEWLINE_Arran d\'aquests resultats, Ros efectu\xc3\xa0 un gir pol\xc3\xadtic cap a l\'unionisme i pact\xc3\xa0 el Cartip\xc3\xa0s Municipal per la legislatura amb Ciutadans i el Partit Popular. Aix\xc3\xb2 supos\xc3\xa0, entre altres mesures, revisar el reglament municipal d\'\xc3\xbas del Catal\xc3\xa0 per acabar amb l\'\xc3\xbas preferent d\'aquesta llengua introduint el biling\xc3\xbcisme; a m\xc3\xa9s de declarar-se en contra del Proc\xc3\xa9s Constituent a Catalunya._NEWLINE_Arran del seu nomenament com ambaixador d\'Espanya al Principat d\xe2\x80\x99Andorra, efectiu el 4 d\'agost de 2018, renuncia a l\'alcaldia de Lleida, c\xc3\xa0rrec que va arribar a ocupar durant m\xc3\xa9s de 14 anys.'